Rivaldo: “Barselona”da Messini ushlab qolish uchun mablag‘ yo‘q, Leoda foydaliroq takliflar bor

“Barselona” va “Bunyodkor” sobiq hujumchisi Rivaldo katalonlar forvardi Lionel Messi haqidagi fikrlari bilan o‘rtoqlashdi.

Yangi rahbariyat uni ketish fikridan qanday qaytarib qola olishini tasavvur qila olmayapman. “Barselona”da uni ushlab qolish uchun katta resurslar yo‘qligini Messi ko‘rib turibdi.
Messi boshqa klublardan foydaliroq va yaxshiroq takliflar olmoqda. Bunga “Barselona” maoshlarni pasaytirishga majbur bo‘lgani, Messi esa ketish fikridan qaytmaganini qo‘shsak, vaziyat yanada og‘irlashadi.
Faqat bir holatda, ular Chempionlar Ligasi yoki La Ligani yuta olsa, Kuman yaxshi jamoa tashkil qila olsa, Messi fikrini o‘zgartirishi mumkin.
Biroq yana qaytarman: bu Messining “Barselona”dagi so‘nggi mavsumi deb qo‘rqaman. Albatta, bu juda qayg‘uli.
Rivaldo, sobiq futbolchi
Eslatib o‘tamiz, Messi avgust oyida katalonlar safini tark etish niyatida ekanini rasman ma’lum qildi. Biroq “Barselona” rahbariyati uni tekinga qo‘yib yuborishni istamadi. Oqibatda 33 yoshli futbolchi jamoa bilan sudlashishni istamadi va 2021-yilga qadar mo‘ljallangan shartnomasi tugagunga qadar “Barselona”da qolishga qaror qildi.
Argentinalik futbolchi La Liga 2020/21-yilgi mavsumida yettita o‘yin o‘tkazib, uchta gol urishga erishdi.

Yanada ko‘proq futbol va sport yangiliklaridan boxabar bo‘lishni istasangiz, “Daryo”ning Telegram’dagi rasmiy sport kanali — @Daryo_Sport24’ga obuna bo‘ling!